ਸ਼ਨਿੱਚਰਵਾਰ ਨੂੰ ਸ਼੍ਰੀਲੰਕਾ ਉੱਪਰ ਮਿਲੀ ਜਿੱਤ ਅਤੇ ਆਸਟਰੇਲੀਆ ਦੇ ਦੱਖਣੀ ਅਫ਼ਰੀਕਾ ਤੋਂ ਹਾਰ ਜਾਣ ਤੋਂ ਬਾਅਦ ਭਾਰਤ ਅੰਕ ਸੂਚੀ ਵਿੱਚ ਸਿਖਰ 'ਤੇ ਪਹੁੰਚ ਗਿਆ ਸੀ। ਇਸ ਤਰ੍ਹਾਂ ਭਾਰਤ ਨੇ ਸੈਮੀ ਫਾਈਨਲ ਵਿੱਚ ਆਪਣਾ ਮੁਕਾਬਲਾ ਚੌਥੇ ਨੰਬਰ 'ਤੇ ਰਹੇ ਨਿਊਜ਼ੀਲੈਂਡ ਨਾਲ ਪੱਕਾ ਕਰ ਲਿਆ।

ਹੁਣ ਭਾਰਤ ਅਤੇ ਨਿਊਜ਼ੀਲੈਂਡ ਦਰਮਿਆਨ ਜਿੱਤ ਦੀਆਂ ਰਣਨੀਤੀਆਂ ਬਾਰੇ ਚਰਚਾ ਅਤੇ ਬਹਿਸ ਦਾ ਦੌਰ ਜਾਰੀ ਹੈ।  ਹਾਲਾਂਕਿ ਇਹ ਸੁਣ ਕੇ ਹੈਰਾਨੀ ਜ਼ਰੂਰ ਹੋਵੇਗੀ ਕਿ ਇੱਕ ਗੁੰਜਾਇਸ਼ ਅਜਿਹੀ ਵੀ ਹੈ ਕਿ ਮੰਗਲਵਾਰ ਯਾਨੀ ੯ ਜੁਲਾਈ ਨੂੰ ਮੈਨਚੈਸਟਰ ਦੇ ਓਲਡ ਟ੍ਰੈਫਰਡ ਮੈਦਾਨ ਵਿੱਚ ਇੱਕ ਵੀ ਗੇਂਦ ਸੁੱਟੇ ਬਿਨਾਂ ਭਾਰਤ ਫਾਈਨਲ ਮੁਕਾਬਲੇ ਵਿੱਚ ਪਹੁੰਚ ਜਾਵੇ।

ਇਸ ਤੋਂ ਇਲਾਵਾ ਮੌਸਮ ਨੂੰ ਵੀ ਕੋਹਲੀ ਐਂਡ ਕੰਪਨੀ ’ਤੇ ਕਿਰਪਾ ਕਰਨੀ ਪਵੇਗੀ।

ਬਰਤਾਨੀਆ ਦੇ ਮੌਸਮ ਵਿਭਾਗ ਨੇ ਮੰਗਲਵਾਰ ਨੂੰ ਮੈਨਚੈਸਟਰ ਵਿੱਚ ਆਸਮਾਨ ਵਿੱਚ ਬੱਦਲ ਛਾਏ ਰਹਿਣ ਅਤੇ ਮੀਂਹ ਦੀ ਸੰਭਵਨਾ ਦੀ ਭਵਿੱਖਬਾਣੀ ਕੀਤੀ ਹੈ।
ਜੇ ਮੀਂਹ ਨੇ ਪੰਗਾ ਪਾਇਆ ਤਾਂ ਭਾਰਤ-ਨਿਊਜ਼ੀਲੈਂਡ ਦੇ ਮੈਚ ਰੱਦ ਕੀਤਾ ਜਾ ਸਕਦਾ ਹੈ।

ਤੁਹਾਡੇ ਮਨ ਵਿੱਚ ਕਦੇ ੧੩ ਜੂਨ ਦੇ ਭਾਰਤ ਬਨਾਮ ਨਿਊਜ਼ੀਲੈਂਡ ਦੇ ਉਸ ਮੈਚ ਦੀਆਂ ਯਾਦਾਂ ਤਾਂ ਤਾਜ਼ਾ ਨਹੀਂ ਹੋ ਗਈਆਂ, ਜਦੋਂ ਇੱਕ ਵੀ ਗੇਂਦ ਸੁੱਟੇ ਬਿਨਾਂ ਮੈਚ ਖ਼ਤਮ ਹੋਣ ਦਾ ਐਲਾਨ ਕਰ ਦਿੱਤਾ ਗਿਆ ਸੀ ਅਤੇ ਦੋਹਾਂ ਟੀਮਾਂ ਨੂੰ ਇੱਕ-ਇੱਕ ਨੰਬਰ ਦੇ ਦਿੱਤਾ ਗਿਆ ਸੀ।

ਪਰ ਇਹ ਕੋਈ ਲੀਗ ਰਾਊਂਡ ਮੁਕਾਬਲਾ ਨਹੀਂ ਹੈ। ਵਿਸ਼ਵ ਕੱਪ ਦਾ ਸੈਮੀ-ਫਾਈਨਲ ਹੈ ਅਤੇ ਇਸ ਲਈ ਰਿਜ਼ਰਵ ਡੇਅ ਮਤਲਬ ਕਿ ਵਾਧੂ ਦਿਨ ਰੱਖਿਆ ਗਿਆ ਹੈ ਕਿ ਜੇ ਕਿਸੇ ਕਾਰਨ ਤੈਅਸ਼ੁਦਾ ਦਿਨ ਭਾਵ ੯  ਜੁਲਾਈ ਨੂੰ ਮੈਚ ਨਾ ਹੋ ਸਕੇ ਤਾਂ ਮੈਚ ਅਗਲੇ ਦਿਨ ੧੦ ਜੁਲਾਈ ਨੂੰ ਖੇਡਿਆ ਜਾਵੇਗਾ।

ਦਿੱਕਤ ਕੀ ਹੈ?

ਸਮੱਸਿਆ ਫਿਰ ਮੌਸਮ ਨੂੰ ਲੈਕੇ ਹੀ ਹੈ। ਬਰਤਾਨੀਆ ਦੇ ਮੌਸਮ ਵਿਭਾਗ ਦੀ ਭਵਿੱਖਬਾਣੀ 'ਤੇ ਭਰੋਸਾ ਕਰੀਏ ਤਾਂ ੧੦ ਜੁਲਾਈ ਨੂੰ ਮੌਸਮ ਪਹਿਲੇ ਦਿਨ ਭਾਵ ੯ ਜੁਲਾਈ ਤੋਂ ਵੀ ਜ਼ਿਆਦਾ ਖ਼ਰਾਬ ਹੈ। 
ਮੌਸਮ ਵਿਭਾਗ ਦੇ ਮੁਤਾਬਕ ਆਸਮਾਨ ਵਿੱਚ ਬੱਦਲ ਛਾਏ ਰਹਿ ਸਕਦੇ ਹਨ ਅਤੇ ਦੁਪਹਿਰ ਤੱਕ ਹਲਕੀ ਬਾਰਿਸ਼ ਵੀ ਹੋ ਸਕਦੀ ਹੈ।

ਬੱਦਲਾਂ ਦਾ ਪਰਛਾਵਾਂ।

ਅਜਿਹੇ ਵਿੱਚ ਜੇ ੯ ਅਤੇ ਫਿਰ ੧੦ ਜੁਲਾਈ ਨੂੰ ਵੀ ਮੈਚ ਨਾ ਹੋ ਸਕਿਆ ਤਾਂ ਮੁਕਾਬਲੇ ਲਈ ਦਿਨ ਨਹੀਂ ਮਿਲੇਗਾ ਅਤੇ ਕਿਉਂਕਿ ਭਾਰਤੀ ਟੀਮ ਨੇ ਲੀਗ ਮੈਚਾਂ ਵਿੱਚ ਨਿਊਜ਼ੀਲੈਂਡ ਦੇ ੧੧ ਮੁਕਾਬਲੇ ੧੫ ਅੰਕ ਜੁਟਾਏ ਹਨ, ਇਸ ਲਈ ਭਾਰਤ ਆਪਣੇ-ਆਪ ਹੀ ਫਾਈਨਲ ਵਿੱਚ ਪਹੁੰਚ ਗਿਆ। ਭਾਵ ਅਜਿਹੇ ਹਾਲਾਤ ਵਿੱਚ ਵਿਰਾਟ ਕੋਹਲੀ ਦੀ ਟੀਮ ਮੈਨਚੈਸਟਰ ਵਿੱਚ ਇੱਕ ਵੀ ਗੇਂਦ ਸੁੱਟੇ ਬਿਨਾਂ ਕ੍ਰਿਕਿਟ ਦਾ ਮੱਕਾ ਕਹੇ ਜਾਂਦੇ ਲਾਰਡਸ ਵਿੱਚ ਹੋਣ ਵਾਲੇ ਫਾਈਨਲ ਵਿੱਚ ਪਹੁੰਚ ਜਾਵੇਗੀ।

ਵੈਸੇ ਵੀ ਇੰਗਲੈਂਡ ਦੇ ਮੌਸਮ ਅਤੇ ਇਸ ਤੋਂ ਪ੍ਰਭਾਵਿਤ ਹੋਣ ਵਾਲੇ ਮੈਚਾਂ ਬਾਰੇ ਕਾਫ਼ੀ ਕੁਝ ਲਿਖਿਆ- ਪੜ੍ਹਿਆ ਜਾ ਚੁੱਕਿਆ ਹੈ। ਲੀਗ ਰਾਊਂਡ ਦੇ ਕੁਲ 45 ਮੈਚਾਂ ਵਿੱਚੋਂ ਸੱਤ ਮੈਚਾਂ ਉੱਪਰ ਮੀਂਹ ਦੀ ਮਾਰ ਪਈ ਅਤੇ ਤਿੰਨ ਮੁਕਾਬਲੇ ਤਾਂ ਬਿਨਾਂ ਕੋਈ ਗੇਂਦ ਖੇਡੇ ਹੀ ਰਦ ਹੋਏ ਹਨ ।
ਵਿਸ਼ਵ ਕੱਪ ੨੦੧੯  ਵਿੱਚ ਨਿਊਜ਼ੀਲੈਂਡ ਖਿਲਾਫ ਸੈਮੀ-ਫਾਈਨਲ ਮੈਚ ਖੇਡਣ ਲਈ ਭਾਰਤੀ ਟੀਮ ਮੈਨਚੈਸਟਰ ਪਹੁੰਚ ਗਈ ਹੈ।